b'\n_START_ARTICLE_\nLietuvos TSR valstybin\xc4\x97 premija\n_START_PARAGRAPH_\nLTSR valstybin\xc4\x97 premija\xc2\xa0\xe2\x80\x93 Lietuvos Taryb\xc5\xb3 Socialistin\xc4\x97s Respublikos auk\xc5\xa1\xc4\x8diausias \xc4\xafvertinimas u\xc5\xbe Lietuvoje atliktus \xc5\xbeymius mokslo ir technikos darbus, socialistinio lenktyniavimo laim\xc4\x97jimus, literat\xc5\xabros ir meno k\xc5\xabrinius.\n_START_SECTION_\nPremija\n_START_PARAGRAPH_\nLTSR valstybin\xc4\x97 premija buvo teikiama kasmet, liepos 21 d. spaudoje (laikra\xc5\xa1\xc4\x8diuose \xe2\x80\x9eTiesa\xe2\x80\x9c, \xe2\x80\x9eSovetskaja Litva\xe2\x80\x9c ir \xe2\x80\x9eKomjaunimo tiesa\xe2\x80\x9c) paskelbus nutarim\xc4\x85 d\xc4\x97l premij\xc5\xb3 skyrimo. Darbus, teikiamus LTSR valstybinei premijai skirti, gal\xc4\x97jo pristatyti mokslo, k\xc5\xabrybin\xc4\x97s organizacijos ir valstybin\xc4\x97s institucijos. Valstybin\xc4\x97ms premijoms skirti gal\xc4\x97jo b\xc5\xabti teikiami id\xc4\x97ji\xc5\xa1kai ir moksli\xc5\xa1kai labai vertingi mokslo darbai, pad\xc4\x97j\xc4\x99 pl\xc4\x97toti moksl\xc4\x85, prisid\xc4\x97j\xc4\x99 prie gamybos efektyvinimo, taip pat id\xc4\x97ji\xc5\xa1ki ir meni\xc5\xa1ki literat\xc5\xabros, muzikos, teatro bei kinematografijos k\xc5\xabriniai, kuriuos visuomen\xc4\x97 gerai \xc4\xafvertino. Mokslo darbai gal\xc4\x97jo b\xc5\xabti patekti tik pra\xc4\x97jus metams nuo j\xc5\xb3 paskelbimo spaudoje. Pateikti darbai svarstomi spaudoje, specialist\xc5\xb3 pasitarimuose ir konferencijose, darbo kolektyv\xc5\xb3 susirinkimuose. Teikiamus darbus kasmet iki baland\xc5\xbeio 1 d. priimdavo atskiri LTSR valstybini\xc5\xb3 mokslo ir technikos premij\xc5\xb3 komitetas ir LTSR valstybini\xc5\xb3 literat\xc5\xabros ir meno premij\xc5\xb3 komitetas. \xc5\xa0i\xc5\xb3 komitet\xc5\xb3 sprendimai d\xc4\x97l premij\xc5\xb3 skyrimo \xc4\xafsigaliojo tik juos patvirtinus LKP CK ir LTSR Ministr\xc5\xb3 Tarybai._NEWLINE_Kasmet u\xc5\xbe \xc5\xbeymius mokslo ir technikos darbus buvo skiriama vienuolika LTSR valstybini\xc5\xb3 premij\xc5\xb3 (i\xc5\xa1 j\xc5\xb3 2 u\xc5\xbe vadov\xc4\x97lius). U\xc5\xbe socialistinio lenktyniavimo laim\xc4\x97jimus\xc2\xa0\xe2\x80\x93 2 premijos, u\xc5\xbe literat\xc5\xabros ir meno k\xc5\xabrinius\xc2\xa0\xe2\x80\x93 iki 8, i\xc5\xa1 j\xc5\xb3 viena u\xc5\xbe literat\xc5\xabros ir meno k\xc5\xabrinius vaikams ir viena u\xc5\xbe literat\xc5\xabros ir meno kritik\xc4\x85. LTSR valstybin\xc4\x97s premijos dydis\xc2\xa0\xe2\x80\x93 1500 rubli\xc5\xb3. Su premija suteikiamas laureato vardas, \xc4\xafteikiamas diplomas ir laureato \xc5\xbeenklas._NEWLINE_Nuo 1989\xc2\xa0m. Lietuvoje vietoje LTSR valstybin\xc4\x97s premijos skiriamos valstybin\xc4\x97s Lietuvos mokslo premija ir Lietuvos nacionalin\xc4\x97 kult\xc5\xabros ir meno premija.'